SL Uradni list Evropske unije C 114/11

Objava vloge za registracijo na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2008/C 114/10)

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„RADICCHIO DI VERONA“

ES št.: IT/PGI/005/0670/16.01.2008

ZGO ZOP

1. Ime:

„Radicchio di Verona“

2. Država članica ali tretja država:

Italija

3. Opis kmetijskega proizvoda ali živila:

3.1 Vrsta proizvoda

Skupina 1.6. Sadje, zelenjava in žita, sveže ali predelano.

3.2 Opis proizvoda, za katerega se uporablja ime Radicchio di Verona

ZGO „Radicchio di Verona“ označuje proizvod, pridobljen iz rastlin, ki spadajo v družino košarnic, rod potrošnik, vrsta intybus, zgodnja in pozna sorta Rossa di Verona.

Rastline z ZGO „Radicchio di Verona“ imajo polne liste brez peclja z gladkimi in neprekinjenimi robovi, ki so zaviti navzgor, zaradi česar spominjajo na glavo prhe. Zaradi nizkih zimskih temperatur dobijo listi značilno intenzivno temno rdečo bravo, tesno stisnjeni glavi pa dajo značilno čvrsto srčasto obliko. Osrednja žilna struktura listov je zelo razvejana in bele barve.

Obstajata dve sorti radiča „Radicchio di Verona“: zgodnja in pozna sorta, ki imata naslednje lastnosti:

— zgodnja sorta: glava tehta 150–350 gramov; sajenje poteka med 1. in 20. julijem, nabiranje se začne 1. oktobra, hektarski donos proizvoda ne presega 13 ton,

— pozna sorta: glava tehta 100–300 gramov; sajenje poteka med 21. julijem in 15. avgustom, nabiranje se začne 15. decembra in hektarski donos proizvoda ne presega 11 ton; pri nabiranju je treba paziti, da se ohrani del stebla (vsaj osem centimetrov); za to sorto je potrebna nadaljnja obdelava, ki vključuje pospeševanje rasti in beljenje, med katero listi pridobijo značilno hrustljavost in rahlo grenek okus.

Ko se pošlje v prodajo, mora biti radič z ZGO „Radicchio di Verona“, poleg tega, da ima zgoraj opisane lastnosti, natančno in pazljivo obrezan, glava in steblo morata biti oprana in očiščena, poleg tega mora imeti pravilno razmerje med velikostjo in dolžino glave ter kratkim steblom, ki ostane priraščen h glavi. Glava mora biti čvrsta in na vrhu ozka, biti mora rahlo elipsaste oblike z zelo jasno in odprto strukturo listnih žil. Listi so enakomerne temno rdeče barve. Glavna listna žila je povsem bela vse do stebla. Glave morajo biti cele, zdrave (zato se izločijo proizvodi, ki gnijejo ali ki zaradi česa drugega niso primerni za uživanje), svežega videza, brez zajedavcev in ne smejo biti poškodovane zaradi zajedavcev, ne smejo biti prekomerno navlažene in ne smejo imeti neobičajnega vonja in/ali okusa.

Radič z ZGO „Radicchio di Verona“ se prodaja z majhnim (ne več kot 4 cm dolgim), vendar kljub temu pomembnim, steblom, katerega premer je v sorazmerju z glavo.

3.3 Surovine

—

3.4 Živalska krma

—

3.5 Posebni proizvodni postopki, ki jih je treba izvajati na opredeljenem geografskem območju

Sajenje/presajanje, pobiranje, pospeševanje rasti – beljenje, obrezovanje in pranje morajo potekati na proizvodnem območju iz točke 4.

3.6 Posebna pravila za rezanje, ribanje, pakiranje itd.

Radič z ZGO „Radicchio di Verona“ je treba pakirati na opredeljenem območju, ker lahko zaradi prevoza in večkratnega pretovarjanja radiča postane glava manj čvrsta in bolj nagnjena k staranju, kar vpliva na kakovost proizvoda. Radič z ZGO „Radicchio di Verona“ je treba prodajati v zapečateni embalaži, ki izpolnjuje naslednjo specifikacijo ter je v skladu z zakonodajo Skupnosti:

— pladnji so iz kartona in/ali lesa in/ali sintetičnega materiala,

— košare so iz kartona in/ali lesa in/ali sintetičnega materiala,

— 30 × 40 cm velike embalaže so iz kartona in/ali lesa in/ali sintetičnega materiala,

— 30 × 50 cm velike embalaže so iz kartona in/ali lesa in/ali sintetičnega materiala,

— 40 × 60 cm velike embalaže so iz kartona in/ali lesa in/ali sintetičnega materiala,

— mrežaste vrečke za 0,5, 1 ali 1,5 kg.

Vsaka embalaža mora vsebovati vsaj eno plast proizvoda in mora biti zapečatena tako, da se pečat pri odpiranju zlomi.

3.7 Posebna pravila za označevanje

Poleg logotipa in simbola Skupnosti morajo biti na embalaži jasno in čitljivo navedeni ime, naziv podjetja in naslov izvajalca pakiranja, teža, datum in kraj pakiranja, rok uporabe in vse druge informacije, ki jih zahteva nacionalna zakonodaja ali zakonodaja Skupnosti.

Označba vsebuje tri glave radiča Radicchio di Verona skupaj s črtami in modrim trakom, ki predstavljajo veronsko areno in reko Adižo, kar kaže na geografsko poreklo.

Označbi ZGO „Radicchio di Verona“ ne smejo biti dodane nobene druge informacije, ki niso vključene v ta enotni dokument. Navedeta se lahko ime kmetije, na kateri je bil proizvod pridelan, in njena lokacija. Prav tako se lahko uporabi žig kmetije.

V vsakem primeru morajo biti besede ZGO „Radicchio di Verona“ na označbi veliko večje od drugih besed.

4. Jedrnata opredelitev geografskega območja

Radič z ZGO „Radicchio di Verona“ se prideluje v naslednjih občinah (vse so v italijanski deželi Veneto):

v pokrajini Verona v občinah: Trevenzuolo, Salizzole, Nogara, Concamarise, Sanguinetto, Cerea, Casaleone, Legnago, Minerbe, Roveredo di Guà, Cologna Veneta, Veronella, Arcole, Zimella, Isola della Scala, Bovolone, Bevilacqua, S. Pietro di Morubio, Roverchiara, Gazzo Veronese, Sorgà, Erbè, Oppeano, Isola Rizza, Albaredo d'Adige, Pressana, Villa Bartolomea, Castagnaro, Terrazzo, Boschi S. Anna, Angiari in Bonavigo,

v pokrajini Vicenza v občinah: Asigliano Veneto, Pojana Maggiore, Noventa Vicentina, Campiglia dei Berici, Agugliaro, Sossano, Villaga, Albettone, Orgiano, Alonte, Lonigo, Barbarano Vicentino in San Germano dei Berici;

v pokrajini Padova v občinah: Casale di Scodosia, Castelbaldo, Masi, Megliadino S. Fidenzio, Megliadino S. Vitale, Merlara, Montagnana, Ospedaletto Euganeo, Saletto, S. Margherita d'Adige, Lozzo Atestino in Urbana.

5. Povezava z geografskim območjem

5.1 Posebnost geografskega območja

Na območju, na katerem se prideluje radič z ZGO „Radicchio di Verona“, so tla peščena, bogata z organskimi snovmi, plast prsti je globoka, prst pa dobro osušena, sveža in zelo rodovitna. Podnebje, ki je zlasti ugodno za pridelavo, je celinsko z zelo vročimi in soparnimi poletji ter mrzlimi in meglenimi zimami. Letni razpon temperature je širok, medtem ko je količina padavin omejena, čeprav so padavine porazdeljene prek celega leta.

5.2 Posebnost proizvoda

Posebne značilnosti, ki razlikujejo radič z ZGO „Radicchio di Verona“ od drugih proizvodov iz iste kategorije proizvodov, so edinstveno hrustljavi listi, intenzivno rdeča barva in rahlo grenek okus.

5.3 Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO)

Sloves radiča z ZGO „Radicchio di Verona“ je že dolgo prisoten in zelo dobro uveljavljen. Za komercialne namene so ga začeli pridelovati na začetku 20. stoletja, kljub temu da ga v „brolih“ (kuhinjskih vrtovih) pridelujejo že od poznega 18. stoletja. Prav tako je omenjen v Jaccinijevi študiji o kmetijstvu iz leta 1882 (5. zvezek, del I). Pridelovali so ga v višje ležečih ravninah Verone med sadnimi drevesi in trtami. Radič Radicchio di Verona je omenjen tudi v monografiji „Monografia della Provincia di Verona“ deželnega prefekta grofa Luigija Sormana Morettija (Firence, 1911).

Giovanni Rorato v delu „Cucina Veneta“ radič opisuje kot: „Cvetice na mizi. Nobenega dvoma ni, da je radič našel svoj dom v deželi Veneto, ker ga tu pridelujejo že več stoletij, čeprav se je specializirano in selektivno gojenje začelo šele ob koncu prejšnjega stoletja. Danes se v deželi Veneto zaradi selekcije prideluje več različnih vrst radiča: treviški rdeči radič, pisani radič Castelfranco, radič Chioggia, radič Verona, ki je prav tako rdeč, in končno pisani radič Lusia iz Polesineja …“.

Sloves radiča „Radicchio di Verona“ je nesporen, kar izhaja predvsem iz njegove uporabe kot ključne sestavine v številnih tradicionalnih jedeh iz dežele Veneto (omleta iz radiča, kostanjevi cappelletti v omaki iz orehov in radiča, fagottini z radičem itd.).

Njegova čvrsta glava, hrustljavi listi in rahlo grenek okus so nedvomno povezani z okoljem, ki zaznamuje območje, na katerem se prideluje. Celinsko podnebje, nizke zimske temperature in peščena prst, bogata z organskimi snovmi, ter globoka plast prsti, ki je dobro osušena, sveža in izjemno rodovitna, so razlogi za te organoleptične lastnosti.

Več stoletij človeškega dela, znanje, na podlagi katerega se je radič prideloval, in stalno raziskovanje ter prizadevanje za uporabo tradicionalnih in specifičnih metod gojenja so prispevali k ugledu radiča „Radicchio di Verona“, ki je priznan tako v strokovni literaturi o kmetijstvu kot tudi s komercialnega vidika.

Sklic na objavo specifikacije

(Člen 5(7) Uredbe Komisije (ES) št. 510/2006)

Konsolidirano besedilo navodil proizvodnje je mogoče najti na spletni strani:

www.politicheagricole.it/DocumentiPubblicazioni/Search_Documenti_Elenco.htm? txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

(1) UL L 93, 31.3.2006, str. 12.